tartuNLP/wikipedia-smugri-20251201 huggingface dataset:
Kuvernöörinkävykit

Kuvernöörinkävykit ("Bowenia") on käpypalmuihin kuuluva kasvisuku, joka kasvaa luonnonvaraisena ainoastaan Australian Queenslandin osavaltiossa. Sukuun kuuluu kaksi elävää ja kaksi sukupuuttoon kuollutta lajia.
Ulkonäkö ja koko.
Kuvernöörinkävykkien maanalaiset varret muistuttavat juurikkaiden tai perunoiden mukuloita. Varsista nousee versoja, joiden kärjet kehittyvät ensin katafylleiksi, sitten lehdiksi tai kävyiksi. Lehdet ovat kaksinkertaisesti parilehdykkäisiä, mikä on epätavallista käpypalmuille; kaikilla muilla käpypalmuilla paitsi "Cycas multipinnata"lla ja "Cycas debaoensis"illa on yksinkertaisesti parilehdykkäiset lehdet.
Emikävyt ovat noin nyrkin kokoisia ja pallomaisia; jokaisessa kasvupisteessä on vain yksi emikäpy. Yhdellä kasviyksilöllä voi kuitenkin olla useampia kasvupisteitä. Lieriömäiset hedekävyt kasvavat myös yksitellen kasvupisteissä, aluksi pystyinä, myöhemmin viistoina. Hedekävyt ovat väriltään valkoisesta kermanväriseen; niiden pituus on noin 7,5 ja halkaisija 2,5 millimetriä. Hedekävyt ovat lyhytikäisiä ja ne mädäntyvät nopeasti siitepölyn leviämisen jälkeen. Pölytyksen voivat suorittaa ainoastaan hyönteiset, koska pohjalehdet peittävät emikävyt alleen. Kypsien siementen väri vaihtelee valkoisesta siniseen; joskus ne voivat olla myös ruskeita. Leviäminen tapahtuu luultavasti jyrsijöiden tai muiden nisäkkäiden välityksellä.
Kromosomiluku on molemmilla lajeilla 2n = 18.
Levinneisyys ja elinympäristö.
Kuvernöörinkävykit kasvavat endeemisinä Australian Queenslandin osavaltiossa. Niitä esiintyy pääasiassa rannikkoalueilla, joitakin populaatioita voi olla myös Atherton Tablelandissa. Kuvernöörinkävykit kasvavat sademetsissä tai niiden reunoilla merenpinnan korkeudesta 600 metriin. Lajien elinympäristöissä on jonkin verran eroja:
Luokittelu.
Kuvernöörinkävykkien suvun kuvaili ensimmäisenä William Jackson Hooker vuonna 1863. Kasveille on annettu nimi "Bowenia" Queenslandin ensimmäisen kuvernöörin George Ferguson Bowenin (1821–1899) kunniaksi; tästä myös suomenkielinen nimi kuvernöörinkävykit. Kuvernöörinkävykit ovat saniaiskävykkien lisäksi toinen Stangeriaceae-heimoon kuuluvista suvuista; joskus ne tosin sijoitetaan omaksi heimokseen "Boweniaceae".
Sukuun kuuluu kaksi elävää ja kaksi kuollutta lajia:
Bowenia serrulata

Bowenia serrulata on kuvernöörinkävykkien sukuun ja saniaiskävykkikasvien heimoon kuuluva kasvilaji, joka tunnetaan englanniksi nimellä "Byfield fern". Lajin kaksinkertaisesti parilehdykkäiset maanalaisesta varresta kasvavat lehdet saavat kasvin muistuttamaan saniaista. Kasvi ei kuitenkaan ulkonäöstään ja nimestään (, saniainen) huolimatta kuulu saniaisiin, vaan käpypalmuihin. Laji kasvaa endeemisenä Australian Byfieldissä ja sen ympäristössä.
Ulkonäkö ja koko.
"Bowenia serrulata" -lajin maanalainen varsi muistuttaa mukulaa. Lehdet kasvavat varren yläosassa ja koostuvat 7–30 sahalaitaisesta lehdykästä; tästä tulee myös kasvin tieteellinen nimi.
Hedekävyt ovat munanmuotoisia, noin 5 senttimetrin pituisia ja 2,5 senttimetrin levyisiä. Emikävyt ovat enintään 15 senttimetrin pituisia. Niistä kypsyvät siemenet ovat noin 4,5 senttimetrin pituisia ja mehukkaan siemenvaipan ympäröimiä. Kasvi suosii hyönteispölytystä; tärkein pölyttäjä on kärsäkkäiden heimoon kuuluva "Miltotranes"-suku.
Saniaiskävykkikasvit

Saniaiskävykkikasvit (Stangeriaceae) on sekä elävien että fossiilisten lajien määrällä mitattuna pienin kolmesta käpypalmujen (Cycadales) lahkoon kuuluvasta kasviheimosta. Heimossa on vain kaksi elossa olevaa sukua, saniaiskävykit ja kuvernöörinkävykit; lisäksi jotkut tutkijat sijoittavat jälkimmäisen omaksi heimokseen Boweniaceae, kun taas toisten mukaan molemmat suvut kuuluisivat heimoon Zamiaceae.
Saniaiskävykkikasvit poikkeavat muista käpypalmuista mm. vaskulaarisilla korvakkeillaan ja puuttuvilla tai epäsäännöllisesti syntyvillä katafylleillään. Näiden epätavallisten piirteiden vuoksi saniaiskävykki kuvattiin alun perin saniaiseksi, ja vasta myöhemmin kasvin tuotettua siemeniä paljastui, että kyseessä on todellisuudessa käpypalmuihin kuuluva kasvilaji.
Ulkonäkö ja koko.
Heimon lajit ovat erittäin pitkäikäisiä, tavallisesti ikivihreitä matalia kasveja, joilla on maanalaiset varrentyngät. Kasveilla on kuitenkin pitkät lehdet, joiden avulla ne saavuttavat joskus jopa kahden metrin korkeuden. Lehtilavat ovat useimmiten yksinkertaisesti parilehdykkäisiä, joten ne ovat hyvin samannäköisiä kuin saniaiset; sen sijaan kuvernöörinkävykeillä on kaksinkertaisesti parilehdykkäiset lehtilavat. Aluksi lehdet rullautuvat auki, kuten saniaisten lehdet. Toisin kuin samankaltaisilla palmunlehdillä, saniaiskävykkikasvien lehtisuonet ovat halkihaaraisia. Uusien lehtien määrä riippuu tavallisesti kasvin iästä; mitä vanhempi kasvi, sitä enemmän uusia lehtiä sille kasvaa vuodessa.
Kuten kaikki käpypalmut, saniaiskävykkikasvit ovat kaksikotisia, joten yksi yksilö voi tuottaa joko emi- tai hedekäpyjä. Saniaiskävykkikasveilla sekä hede- että emikävyt ovat kartiomaisia. Emiyksilöt on helppo tunnistaa lehtien muodosta. Pölytyksen suorittavat kovakuoriaiset (kantarofilia) tai tuuli (anemofilia). Suurilla siemenillä, joiden väri vaihtelee vaaleanpunaisesta violettiin, on kolminkertainen siemenkuori, joka koostuu värillisestä sarkotestasta, puumaisesta sklerotestasta ja kalvomaisesta endotestasta. Taimella on kaksi sirkkalehteä.
Luokittelu ja levinneisyys.
Heimoon kuuluvien kolmen lajin levinneisyysalue ulottuu muinaisen Gondwanamantereen alueelle. Kaikki kasvavat rannikoilla lähellä merenpintaa tai pöytävuorilla.
Heimo jakautuu kahteen alaheimoon, joissa on kummassakin yksi suku ja yhteensä vain kolme lajia:
Vaikka heimoon kuuluvia elossa olevia lajeja esiintyy nykyisin ainoastaan Etelä-Afrikassa ja Australian Queenslandissa, siihen kuuluvia fossiileita on löydetty muun muassa Britteinsaarten jurakautisista sedimenteistä sekä Argentiinasta. Viimeaikaisten kladististen tutkimusten mukaan fossiilinen taksoni "Mesodescolea", joka kasvoi alaliitukaudella Argentiinassa, on myös sukua saniaiskävykkikasveille. Toista varhaisliitukautista argentiinalaista fossiilista "Eobowenia incrassata" -lajia on äskettäin esitetty "Bowenia"-suvun vanhimmaksi sukulaiseksi.
Käyttö.
Viljelyperäisiä kasveja voidaan käyttää vihreinä leikkokukkina ja varjoa sietävinä puutarhan koristekasveina. Ne soveltuisivat myös huonekasveiksi, mutta niitä ei ole myynnissä, sillä kaikki lajit ovat tiukasti suojeltuja (CITES).
Kuvia.
"Stangeria eriopus":
FutureLearn

FutureLearn on brittiläinen yritys, joka tarjoaa verkkosivujensa kautta yhteistyösopimuksen tehneiden yliopistojen järjestämiä massiivisia avoimia verkkokursseja ilmaiseksi kaikille rekisteröityneille käyttäjilleen. Toukokuussa 2018 sillä oli 143 yliopisto- tai liikekumppania.
Kumppanit.
FutureLearn on käynnistänyt kumppanuuksia yliopistojen kanssa, kuten École nationale de l’aviation civile, SUPAERO, Grenoble École de Management jne.
Kurssi.
FutureLearn tarjoaa ilmailu-, tietotekniikan, lääketieteen ja biologian, yhteiskuntatieteiden ja humanististen tieteiden, taiteen, matematiikan ja tilastotieteen, talouden ja rahoituksen kursseja.
With Love, Chér

With Love, Chér on Cherin neljäs albumi, joka julkaistiin marraskuussa 1967.
Gary Oldmanin filmografia ja teatteriesiintymiset

Tämä on Gary Oldmanin filmografia ja teatteriesiintymiset.
Vaaleatuhkatiira

Vaaleatuhkatiira ("Procelsterna albivitta") on lokkeihin kuuluva lintulaji. Lajia tavataan eteläiseltä Tyyneltämereltä.
Taksonomia.
Aikaisemmin vaaleatuhkatiira luokiteltiin tuhkatiiran ("P. caerulea") alalajiksi. Molekyylifylogeneettisten tutkimusten perusteella laji on ehdotettu kuuluvaksi ruskotiirojen ("Anous") sukuun. 
Koko ja ulkonäkö.
Vaaleatuhkatiira on tiiraksi pienehkö ja voi kasvaa 28–31 cm pitkäksi. Sukupuolet muistuttavat toisiaan ulkonäöltään. Vaaleatuhkatiiran pää, rinta ja vatsa ovat hyvin vaaleanharmaat. Selkä ja siivet ovat väriltään tummemman siniharmaat. Linnun pyrstö on pitkä ja haarapäinen. Silmien ympärillä on musta rengas ja valkoinen puolirengas. Vaaleatuhkatiiran nokka on pitkä ja musta.
Levinneisyys ja elinympäristö.
Vaaleatuhkatiiraa tavataan Tyynenmeren saarilta kuten Lord Howelta, Tongalta, Vanuatulta ja Kermadecsaarilta Chilen rannikolle. Se elää usein saarien läheisyydessä. Lintu syö pieniä äyriäisiä, kaloja ja mustekaloja. Vaaleatuhkatiira pesii pienillä kalliosaarilla ja sen pesimäkausi kestää elokuulta lokakuulle.
Osvald Hedenström

Osvald Adolf Hedenström (27. kesäkuuta 1913 Helsinki – 18. marraskuuta 1998 Turku) oli suomalainen lehtikuvaaja.
Hedenström opiskeli valokuvaajaksi Pietinen Oy:n palveluksessa ja perusti vuonna 1939 Helsingissä yhtiön Hede-Foto, joka siirtyi vuonna 1952 Turkuun. Sotien aikana Hedenström palveli TK-kuvaajana.
Hedenström toimi 1940-luvulta alkaen Suomen Lehtikuvaajat ry:n puheenjohtajana, ja hän oli yhdistyksen kunniapuheenjohtaja. Hänelle myönnettiin valtion ylimääräinen taiteilijaeläke vuonna 1977.
Osvald Hedenströmin poika oli valokuvaaja Kaius Hedenström.
Isoseppelvarpu

Isoseppelvarpu ("Neillia tanakae") on ruusukasvien heimoon ja neillioiden sukuun kuuluva kasvilaji, joka on kotoisin Itä-Aasiasta.
Ulkonäkö ja koko.
Isoseppelvarpu on pysty ja leveäkasvuinen kesävihanta pensas, joka kasvaa noin 2 metrin korkuiseksi ja yhtä leveäksi; vuotuinen kasvunopeus on 50 senttimetriä. Oksat ovat tiheitä ja säännöllisiä, kummaltakin puolelta kasvaa ohuita versoja. Juurakko koostuu suhteellisen harvoista, karkeista pääjuurista, jotka ovat levinneet laajalle alueelle. Silloin, kun kasvia lisätään pistokkaista, juurakosta kasvaa puumaisempi kuin siementaimilla. Kuori on alkuvaiheessa tummanruskeaa ja sileää, mutta muuttuu myöhemmin tummanharmaaksi ja kuoriutuu lopulta pois pitkinä nauhoina. Silmut ovat hajanaisia, irtoavia, soikeita ja punaruskeita. Lehdet ovat tavallisesti soikeita; niissä on kolme osaa, karkeasti hammaslaitainen reuna ja pitkä kärki. Suuret lehtilavat ovat munanmuotoisia. Yläpinta on tummanvihreä ja taittunut, kun taas alapinta on vaaleanvihreä. Ruskaväri vaihtelee oranssista punaiseen.
Kesä-heinäkuussa puhkeavat kukat kasvavat tertuissa. Yksittäiset kukat ovat kermanvalkoisia ja säännöllisiä, mutta hyvin pieniä. Hedelmä on karvainen tuppilo, joka kypsyy harvoin Tanskan oloissa.
Levinneisyys ja elinympäristö.
Isoseppelvarpu kasvaa luonnonvaraisena Pohjois-Kiinan, Korean ja Japanin kosteissa vuoristometsissä, joissa se kasvaa aluskasvillisuuden seassa kuivassa, mineraalirikkaassa laavamaassa. Samoilla kasvupaikoilla kasvaa usein jalohortensiaa ("Hydrangea macrophylla"), japaninaralehteä ("Eleutherococcus sieboldianus"), kiiltopensasta ("Aucuba japonica"), japaninkellovaiveroa ("Pieris japonica"), köynnössorvarinpensasta ("Euonymus fortunei" var. "vegetus"), isokohtalonpensasta ("Clerodendron trichotomum"), isonietospensasta ("Deutzia scabra") ja idänvarjoyrttiä ("Pachysandra terminalis").
Eva Moltesen

Eva Elisabeth Moltesen o. s. "Hällström" (17. joulukuuta 1871 Joroinen – 11. marraskuuta 1934 Kööpenhamina, Tanska) oli suomalainen Tanskaan muuttanut kirjailija, kansanopiston johtaja ja rauhanaktivisti.
Eva Moltesenin vanhemmat olivat apteekkari Frans Algot Hällström (1835–1878) ja Olga Elisabet Nyman (1843–1912). Hän pääsi ylioppilaaksi 1890 (Nya svenska samskolan i Helsingfors) ja valmistui Helsingin yliopistosta filosofian kandidaatiksi 1894 pääaineenaan eläintiede. Tämän jälkeen hän toimi jonkin aikaa opettajana ja kääntäjänä ja otti osaa muun muassa Salmonsenin tietosanakirjan toimittamiseen. Vuonna 1896 hän sai stipendin ja lähti sen turvin opiskelemaan Tanskaan Askovin kansankorkeakouluun ja jäi naimisiin mentyään asumaan pysyvästi Tanskaan.
Moltesen perusti 1904 Kööpenhaminaan "Finske Forening" -yhdistyksen ja vuonna 1915 hän oli mukana perustamassa Danske Kvinders Fredskæde -järjestöä, joka oli Naisten kansainvälisen rauhan ja vapauden liiton Tanskan aluejärjestö. Moltesen oli Venstre-puolueen ehdokkaana Tanskan vaaleissa 1918 ja 1920 mutta ei tullut valituksi Tanskan kansankäräjille.
Moltesen julkaisi tanska-suomi- ja suomi-tanska-sanakirjat, "Fra Kalevalas lunde" -nimisen suorasanaisen lyhennelmän Kalevalasta sekä "Det finske Finland" -historiateoksen.
Eva Moltesen oli naimisissa vuodesta 1898 kirkkohistorioitsija Laust Jefsen Moltesenin (1865-1950) kanssa, joka toimi Tanskan ulkoministerinä 1926–1929. Hänet on haudattu Gentoften hautausmaalle Tanskaan. Eva Moltesenin poika oli taidehistorioitsija ja runoilija Erik Moltesen (1899–1926).
Pirttisaari (Padasjoki)

Pirttisaari eli myös Ahosaari, taikka toinen osa Selkäsaari eli Torppasaari , on Päijänteen saari Päijät-Hämeessä Padasjoella.
Maantietoa.
Saari on 750 metriä pitkä, 360 metriä leveä ja sen pinta-ala on 13,4 hehtaaria . Nykyinen saari oli aikaisemmin kaksi erillistä saarta, joiden välinen salmi on nykyään maatunut kannakseksi. Kummallakin saarella oli oma nimensä. Itäistä saarta kutsuttiin Selkäsaareksi tai Torppasaareksi. Läntistä saarta taas kutsuttiin Pirttisaareksi tai Ahosaareksi. Ensin mainitut nimet ovat saarenosien nykyiset nimitykset. Saari sijaitsee Tehinselän lounaisosassa ja Virmalilansaaren edustalla olevassa Lehtisten saariryhmässä. Saariryhmässä on kymmeniä pikkusaaria. Selkäsaari ja Pirttisaari suojaavat sisäänsä kaarevan lahden, jota eteläpuolinen Lehtisaari täydentää suojaisaksi ja matalaksi laguuniksi. Näiden lähellä on näiden lisäksi kuusi pikkusaarta. Selkäsaaren kallioinen mäki on saaren korkein kohta, joka yltää noin 9 metrin korkeuteen Päijänteestä.
Virkistysalue.
Pirttisaaressa on pitkä venelaituri ja rannassa on ainakin sauna, uimalaituri, grillikatos, jätteiden kierrätyspiste ja kompostikäymälä (vuoden 2012 tilanne). Virkistysaluetta, josta käytetään nimitystä ”Lehtisen virkistysalue”, hoitaa Päijänteen virkistysalueyhdistys. Siihen sisältyy molemmat yhdistyneet saaret ja niiden eteläpuolinen Lehtisaari. Niiden pinta-ala on yhteensä 45,6 hehtaaria.
Historiaa.
Padasjoen seudun taloudellisessa kartassa vuodelta 1947 on saaret piirretty erikseen omiksi saarikseen, joiden karttanimet ovat Pirttisaari ja Selkäsaari. Selkäsaaressa on maatila ja pieni peltopalsta ja Pirttisaaressa on peltopalsta ja niittyä . Sitten on vuoden 1965 peruskartassa pellot metsittyneet, mutta Selkäsaareen on merkitty neljä rakennusta. Saarien väli on merkitty kapeaksi. Seuraavassa vuoden 1985 kartassa on saarien väliin piirretty kapea kannas. Selkäsaaren toinen nimi ”Torppasaari” on lisätty karttaan ja neljäs rakennus puuttuu. Kuitenkin Pirttisaaressa, jonka toinen nimi ”Ahosaari” on myös lisätty karttaan, on ilmaantunut oma mökkirakennus. Vuoden 1996 kartassa mökkejä on jo kolme ja saaret yhdistävä kannas on entistä leveämpi.
Boubacar Alpha Bah

Boubacar Alpha Bah (kutsumanimeltään "Bill", s. 20. maaliskuuta 1941) on malilainen taloustieteilijä ja ministeri.
Bah opiskeli taloustieteitä Pariisin ja Caenin yliopistoissa. Palattuaan Maliin vuonna 1978 hän työskenteli omissa yrityksissään ja kansainvälisten kehitysyhteistyöjärjestöjen konsulttina. Bah on toiminut Malin edustajana Länsi-Afrikan keskuspankissa BCEAO:ssa ja Maailmanpankissa, yksityissektorin edistämisestä vastaavana apulaisministerinä vuosina 1992–1992, Bamakon viidennen kunnan pormestarina vuodesta 2009 ja Malin kuntaliiton puheenjohtajana vuodesta 2010.
Bah on entinen Malin työn puolueen ja ADEMA:n aktivisti. Hänet nimitettiin Boubou Cissén hallituksen aluehallinto- ja desentralisaatioministeriksi toukokuussa 2019.
Vuodenpyörä

Vuodenpyörä viittaa uuspakanoiden, kuten wiccojen, kahdeksaan vuotuiseen uskonnolliseen juhlapäivään eli "sapattiin". Niihin kuuluu neljä aurinkoon liittyvää juhlaa sekä neljä kausittaista juhlaa, joilla juhlistetaan merkittäviä vuodenajan vaihtumisia.
Sykliseen aikakäsitykseen uskoneet muinaiset keltit juhlistivat vuodenpyörässä olevia päiviä, mutta vuodenpyörä sinällään on uusi keksintö. Sitä ehdotti ensimmäisenä Jacob Grimm vuoden 1835 teoksessaan "Teutoninen mytologia". Nykymuotoisen vuodenpyörän laativat wiccat 1950- ja 1960-luvulla.
Vuodenpyörän kahdeksan pyhää joustavine päivämäärineen ovat:
Juhlapäivien tarkoitus on huomioida se, mitä ihminen on saavuttanut ja menettänyt vuoden kierron aikana. Siihen liittyy muinaisten kelttien uskomus, jonka mukaan tasapaino säilytetään kun muistellaan saatuja asioita kiitollisina mutta myös menetettyjä asioita.
Kun kristinusko syrjäytti pakanauskonnot Euroopassa, vuodenpyörän juhlapäivät kristillistettiin. Esimerkiksi Yulesta tuli joulu ja Ostara korvattiin pääsiäisellä.
Salif Traoré

Salif Traoré (s. 1972 Ségou) on malilainen sotilas ja ministeri.
Traoré opiskeli Katin sotakoulussa ja valmistui Saint-Cyrin sotakorkeaoulusta vuonna 1996. Hän on työskennellyt Koulikoron sotakoulussa ja palvellut maavoimien esikunnassa ja eri puolilla Malia. Traoré on toiminut myös rauhanturvatehtävissä Liberiassa ja Etelä-Sudanissa.
Traoré nimitettiin Kayesin alueen kuvernööriksi vuonna 2012. Hän on toiminut Malin turvallisuus- ja siviilipuolustusministerinä vuodesta 2015. Traoré ylennettiin divisioonakenraaliksi vuonna 2018.
François-Édouard Picot

François-Édouard Picot (10. lokakuuta 1786 Pariisi – 15. maaliskuuta 1868 Pariisi) oli ranskalainen taidemaalari. Hänen maalaustensa aiheensa olivat historiallisia, mytologisia ja uskonnollisia. 
Picot menestyi taideopinnoissaan ja sai stipendin vuonna 1813, ja vuonna 1819 hän herätti huomiota maalauksellaan L'Amour et Psyché, joka on nykyään Louvren taidemuseon kokoelmissa. Näyttelyitä Picot piti vuosien 1819 ja 1839 välillä, ja hänet palkittiin elämäntyöstään Ranskan kunnialegioonan kunniamerkillä vuonna 1832. Pariisin taideakatemiaan hänet valittiin vuonna 1836. 
Picot opetti uransa aikana monia nuoria taideopiskelijoita.Hän keskittyi lähinnä omasta mielestään lupaavimpiin ja osasta oppilaista tuli omana aikanaan kuuluisia taidemaalareita kuten William-Adolphe Bouguereausta, Léon Bazille Perraultista ja Alexandre Cabanelista.
Kurzin hallitus

Kurzin hallitus voi viitata seuraaviin hallituksiin, joissa Sebastian Kurz oli Itävallan liittokanslerina:
Kloostri jõgi

Kloostri jõgi (myös Padise jõgi ) on joki Sauen kunnassa ja Lääne-Harjun kunnassa Harjumaalla Viron pohjoisosissa, joka laskee Paldiskin lahteen Suomenlahdella.
Joen kulku.
Joki saa alkunsa Nissin kunnan eteläosassa Lepasten kylässä, joka sijaitsee Ellamaan lähellä Turbassa. Se virtaa koko ajan kohti pohjoista, vaikka aivan alajuoksulla se kääntyy luoteeseen päin. Yläjuoksulla se on perattu suoraksi ojaksi, joka alkaa meanderoida vasta Kobrun kulmakunassa ennen Kaseperea. Ensimmäinen suuri kanava, joka siihen yhtyy, on oikealta siihen yhtyvä Pulu peakraavi. Siimikan jälkeen joki siirtyy Padisen puolelle. Kobrun metsäosuudella joen menderit muodostavat sokkeloisia osuuksia, jossa joella on vaihtoehtoisia reittejä virrattavanaan. Eräs osuus on kokonaan ohitettu suoralla kanavalla. Kaseperen kylässä joki putoaa aiempaa nopeammin alemmaksi ja siellä siihen yhtyy Seljamäe oja oikealta ja Vesisoo peakraav vasemmalta puolelta. Näiden jälkeen joki virtaa Padisen läpi ja alajuoksulla joelle on kaivettu rinnakkaisia uomia, kuten esimerkiksi Piskjõgi, eräs nimetön rinnakkaiskanava, eräitä ohituskanavia ja Karilepa oja. Joki laskee Paldiskin lahden eteläosaan Laheotsaan.
Luontoarvoja.
Joki on lohen, purotaimenen, taimenen ja harjuksen luontaisen lisääntymisalue.
Historiaa.
Padisen luostarin vallihautaan on keskiajalla otettu vettä Kloostri jõesta.
Kalatalousalue

Kalatalousalue on kalastuslain (10.4.2015/379) mukainen julkisoikeudellinen yhdistys, jonka tarkoituksena on kehittää alueensa kalataloutta sekä edistää jäsentensä yhteistoimintaa kalavarojen kestävän käytön ja hoidon järjestämiseksi. Kalatalousalueen jäseniä ovat alueen kalastusoikeuden haltijat sekä valtakunnalliset kalastusalan järjestöt.
Kalatalousalueeseen voi kuulua yhden tai useamman kunnan alueella olevia vesiä, jotka muodostavat kalataloudellisesti yhtenäisen alueen ja joiden kalastusoloja järjestettäessä on asianmukaista soveltaa yhtenäisiä toimenpiteitä. Kalatalousalueen jäseniä ovat alueen kalastusoikeuden haltijat, joka yhteisen vesialueen tapauksessa on osakaskunta, sekä MMM:n päätöksellään vahvistamat valtakunnalliset kalastusalan järjestöt. Kalastusoikeuden omistajien jäsenyys on pakollinen. Kalastuslaissa kalatalousalueelle osoitetut tehtävät ovat luonteeltaan julkisoikeudellisia, minkä takia mm. kalatalousalueen toimihenkilö toimii virkavastuulla. Ely-keskus voi tulosohjata kalatalousaluetta. Kalatalousalueen toimihenkilöitä sitovat hallintolain määräykset. Erityisesti julkisoikeudellista toimintaa sitovat hyvän hallinnon periaatteet. Juoksevien asioiden hoitamista varten kalatalousalueella voi olla isännöitsijä. On syytä huomata ettei kalatalousalue ole kalastusoikeuden omistaja, vaan julkisoikeudellinen yhdistys.
Kalatalousalueen tärkein instrumentti käytännön asioiden linjaamisessa on käyttö- ja hoitosuunnitelma. Tässä asiakirjassa määrätään ne pääperiaatteet, joiden mukaan kalavesiä käytetään ja hoidetaan. Asiakirja on pakottava. Kalavesien osakaskuntien on otettava huomioon nämä linjaukset omia päätöksiä tehdessään. Käyttö- ja hoitosuunnitelma on vahva asiakirja; sen linjauksia ottavat huomioon myös oikeusistuimet sekä myös hallinto-oikeudet. Käyttö- ja hoitosuunnitelman karttoihin merkityille alueille voidaan Ely-keskuksen toimesta antaa pakkolupia vesialueenomistus ohittaen. Ely-keskuksella on oikeus hyväksyä tai hylätä käyttö- ja hoitosuunnitelman sisältö. Kalatalousalue harjoittaa siis ”lain nojalla tapahtuvaa päätöksentekoa toisen edusta, oikeudesta tai velvollisuudesta ja velvoittavan määräyksen antamista. Lain nojalla tapahtuva tosiasiallinen puuttuminen toisen etuun tai oikeuteen on julkisen vallan käyttöä.”
Hysen Memolla

Hysen Memolla (s. 3. heinäkuuta 1992 Kavajë, Albania) on albanialais-italialainen jalkapalloilija. Hän edustaa Veikkausliigassa pelaavaa KPV:tä. Pelipaikaltaan Memolla on vasen laitapuolustaja.
Slimani

Slimani on muun muassa seuraavien henkilöiden sukunimi:
Lady Sentimental

Lady Sentimental on Paula Koivuniemen vuonna 1978 julkaistu studioalbumi. Albumi on myynyt kultalevyn oikeuttavan määrän.
Albumi ja sen singlenäkin julkaistu kappale ”Kapteeni Aika” aloittivat Paula Koivuniemen uuden nousun, jonka myötä Koivuniemelle alkoi kertyä myös televisioesiintymisiä.
Kappaleet.
Kaikki kappaleet on sovittanut Jori Sivonen.
Sata kesää, tuhat yötä

Sata kesää, tuhat yötä on Paula Koivuniemen vuonna 1981 julkaistu studioalbumi. Sitä on myyty kultalevyyn oikeuttava määrä.
Callisto (perhossuku)

Callisto on miinaajakoiden (Gracillariidae) heimoon kuuluva perhossuku. Siihen kuuluu kaikkiaan 7 lajia, joista suomenkielinen nimi on ainakin omenahankakoilla ("Callisto denticulella"), pajuhankakoilla ("Callisto coffeella") ja tuomihankakoilla ("Callisto insperatella").
Yakuza 3

Yakuza 3 () on Amusement Visionin kehittämä ja Segan julkaisema toimintaseikkailupeli. Peli julkaistiin PlayStation 3:lle . 
Peli on jatko-osa "Yakuza 2:lle". Pelin jatko-osa on "Yakuza 4".
Pelistä on julkaistu "remaster"-versio PlayStation 4:lle osana "The Yakuza Remastered Collection" -julkaisua. "Remaster"-versio on julkaistu 20. elokuuta 2019. "Remaster"-versio sisältää aiemmin länsiversiosta leikatun sisällön.
Juoni.
Eletään vuotta 2009. Entinen Yakuza Kiryu Kazuma ja hänen kasvattilapsensa Haruka Sawamura asustavat Okinawassa ylläpitäen orpokotiaan ja auttaen orpolapsia. Kiryu kuitenkin joutuu takaisin yakuzan maailmaan ja hän tapaa myös kasvatti isänsä Shuntaro Kazaman veljen.
Vastaanotto.
Peli on saanut IGN:n arvostelussa arvosanaksi 8.5/10.
Nukkanukki

Nukkanukki ("Androsace villosa") on esikkokasvien heimoon kuuluva nukkien suvun siemenkasvi. Nukkanukkia tavataan Euroopan ja Aasian vuorilla. Se kukkii vaalean värisiä kukkia. Nukkanukin kuvasi tieteelle ensimmäisen kerran Carl von Linné.
Miinaajakoit

Miinaajakoit (Gracillariidae) on perhosten (Lepidoptera) lahkoon kuuluva hyönteisheimo. Siihen luetaan 8 alaheimoa, jotka jakaantuvat 101 sukuun ja 1 866 lajiin.
Tuntomerkit.
Miinaajakoilla on sileäsuomuinen pää, vaikka päälaki onkin joskus karvainen. Niillä ei ole pistesilmiä eikä ketoseemia. Tuntosarvet ovat rihmamaiset ja niissä on yksi suomurivi jaoketta kohden. Miinajakoilla on kalju, joskus vaikeasti havaittavissa oleva imukärsä. Miinaajakoiden siivet ovat erilaissuoniset ja lansettimaiset. Miinaajakoiden siipiväli vaihtelee 4–16 millimetrin välillä.
Levinneisyys.
Miinaajakoita tavataan koko maailmanssa etelämannerta lukuun ottamatta.
Elintavat.
Miinaajakoiden toukat ovat nuorina lehtikovertajia. Miinaajakoinaarailla ei ole munanasetinta ja munat lasketaan lehdelle. Niiden ruokavalioon kuuluu 106 eri kasviheimoa.
Ebetsu

Ebetsu () on Japanin kaupunki Hokkaidōn saarella Hokkaidōn prefektuurissa. Se sijaitsee Ishikarin kehitystoimiston alueella Sapporon itäpuolella. Kaupunki on rakentunut Ishikarin tasangolle Ishikarijoen varrelle. Ebetsussa on 119 884 asukasta (marraskuussa 2020) ja sen pinta-ala on 187,38 neliökilometriä.
Ebetsun nimi on peräisin ainun kielestä ja merkinnee jokea, jossa on paljon sampia. Japanilaisten asutus alueella alkoi 1870-luvun lopulla, kun sinne saapui "tondenhei"-asuttajakolonialistijoukkoja Iwaten prefektuurista. 1900-luvun alussa kaupunkiin alettiin rakentaa teollisuutta, kuten paperi-, tiili-, teräs- ja keramiikkatehtaita, ja sinne sijoitettiin myös lämpövoimala. Kaupunkioikeudet Ebetsulle myönnettiin vuonna 1954. Sittemmin se on kasvanut voimakkaasti yhtenä Sapporon esikaupungeista. Kaupunkiin on perustettu myös monia korkeakouluja ja kulttuuritoimintoja, kuten Hokkaidōn prefektuurin kirjasto ja Rakunō gakuen -yliopisto. 
Ebetsun eteläosassa sijaitsee laaja Nopporon metsäpuisto virkistysalueineen. Sitä hallinnoidaan prefektuurin luonnonpuistona. Kaupungin rakennettuun kulttuuriperintöön kuuluu entinen "tondenhei"-joukkojen toisen komppanian päämaja, joka toimii museona. Ebetsua palvelee JR Hokkaidōn Hakodate-päälinja.
Kalakuolema

Kalakuolema on ilmiö, jossa suuri määrä saman vesistön kaloja menehtyy samanaikaisesti. Usein kalakuolemat johtuvat ankaran talven tai rehevöitymisen aiheuttamasta happikadosta. Kalakuoleman seurauksena jäljelle jääneille kaloille riittää enemmän ravintoa ja ne saattavat kasvaa jopa kaksinkertaista vauhtia.
Elokuussa 2019 pienestä Rautalammen järvestä kuoli hapen puutteeseen 3 000 kiloa kalaa, enimmäkseen särkikaloja.
Maitolasimonni

Maitolasimonni ("Kryptopterus cryptopterus") on monnien (Siluridae) heimoon kuuluva kalalaji. Sitä tavataan Malakan niemimaalla, Jaavassa, Sumatralla ja Borneossa. Monin paikoin "Kryptopterus geminus" on virheellisesti määritelty maitolasimonniksi. Sen suurin tavattu pituus on 14,6 senttimetriä.
Namchi

Namchi on Intian Sikkimin osavaltiossa sijaitseva kaupunki, joka toimii Etelä-Sikkimin piirikunnan hallinnollisena keskuksena. Sieltä on noin 78 kilometrin matka osavaltion pääkaupunki Gangtokiin. Nimi Namchi tarkoittaa "taivaan huippua". Siellä järjestetään vuosittain lokakuussa Namchi Mahotsav -kulttuurifestivaali. Juhlassa esitellään paikallisten kansojen taide- ja kulttuuriperintöä sekä käsitöitä.
Namchissa sijaitsee jalkapalloilija Baichung Bhutian kunniaksi rakennettu jalkapallostadion.
Väestö.
Vuoden 2011 väestönlaskennan mukaan Namchin väkiluku on 12 190, joista noin 56 prosenttia on hindulaisia, buddhalaisia on 23 prosenttia, kristittyjä 15 prosenttia ja islaminuskoisia 4 prosenttia. Lukutaitoisten osuus väestöstä on 88 prosenttia.
Geyzing

Geyzing tai Gyalshing on Intian Sikkimissä sijaitseva kaupunki, joka toimii Länsi-Sikkimin piirikunnan hallinnollisena keskuksena. Sieltä on noin 117 kilometrin matka osavaltion pääkaupunki Gangtokiin. Nimi Gyalshing tarkoittaa "kuninkaan puutarhaa".
Väestö.
Vuoden 2011 väestönlaskennan mukaan kaupungin väkiluku on 4 013 henkeä. Hindulaiset muodostavat enemmistön 59 prosentilla, buddhalaisia on 27 prosenttia, muslimeita lähes 7 prosenttia ja kristittyjä melkein 6 prosenttia. Lukutaitoisten osuus väestöstä on 89 prosenttia.
Enemmistö väestöstä puhuu nepalia, mutta kaupungissa esiintyy runsaasti vähemmistökieliä kuten newaria ja šerpaa.
Tenoksikaami

Tenoksikaami (C13H11S2N3O4) on heterosyklinen orgaaninen yhdiste. Sitä käytetään tulehduskipulääkkeenä muun muassa nivelkipujen hoidossa.
Ominaisuudet ja käyttö.
Tenoksikaami kuuluu niin kutsuttujen oksikaamien lääkeaineryhmään. Sen käyttö kivunlievitykseen ja tulehduksen vähentämiseen perustuu siihen, että se sitoutuu syklo-oksigenaasientsyymeihin ja estää niiden toimintaa. Tällöin nämä entsyymit eivät kykene muodostamaan prostaglandiineja, jotka ovat tulehdusreaktiota välittäviä aineita elimistössä. Tenoksikaamia voidaan käyttää reuman, nivelrikon ja kihdin hoidossa.
Haittavaikutukset.
Tenoksikaamin haittavaikutukset ovat samankaltaisia kuin piroksikaamilla. Tyypillisimpiä ovat suoliston oireet ja iho-oireet.
Valmistus.
Tenoksikaamin synteesissä metyyli-3-hydroksitiofeeni-2-karboksylaatista valmistetaan metyyli-3-kloorisulfonyyli-2-karboksylaattia. Tämä välituote reagoi seuraavassa vaiheessa sarkosiinin etyyliesterin kanssa ja muodostunut tuote muodostaa heterosyklisen rakenteen kuumennettaessa vahvasti emäksisissä olosuhteissa. Viimeinen vaihe tenoksikaamin synteesissä on reaktio 2-aminopyridiinin kanssa.
Taiki Kagayama

Taiki Kagayama (; s. 14. toukokuuta 1996 Takatsuki, Osaka, Japani) on japanilainen jalkapalloilija, joka edustaa Malesian liigassa pelaavaa Sabah FC:tä. Pelipaikaltaan hän on hyökkääjä, joka voi pelata molemmilla laidoilla sekä hyökkääjänä keskikenttäpelaajana.
Kagayama on pelannut kotimaassaan high school -sarjaa JFA Academy Fukushimassa ja yliopistosarjaa Kansain yliopiston joukkueessa. Syksyllä 2018 Kagayama oli Ruotsin Allsvenskan-seura GIF Sundsvallin testissä ja kevättalvella 2019 hän harjoitteli Suomessa FC Interin mukana. Maaliskuussa 2019 Kagayama oli Ykkösessä pelaavan MuSan testattavana.
Kagayama liittyi MuSan joukkueeseen Ykkösen kaudeksi 2019 ja edusti MuSaa 15 sarjaottelussa, joissa kaikissa hän oli avauskokoonpanossa. Maaleja hän teki näissä otteluissa seitsemän. Kagayama valittiin Ykkösen kuukaudeksi pelaajaksi kesäkuussa.
Elokuussa 2019 Kagayama siirtyi sarjatasoa ylemmäs Veikkausliigaan Kokkolan Pallo-Veikkoihin. Hän teki loppukauden 2019 kattavan sopimuksen, jossa oli optio kaudesta 2020. Kagayama pelasi ensimmäisen pääsarjatason ottelunsa 9. elokuuta. Hän oli avauskokoonpanossa, kun KPV hävisi vierasottelun HIFK:ta vastaan lukemin 2–3.
Helmikuussa 2020 Kagayama siirtyi FC Interiin 1+1 vuoden sopimuksella.
MacArthur

MacArthur tai McArthur on muun muassa seuraavien henkilöiden sukunimi:
Yhdysvaltain avoin tennisturnaus 2019

Vuoden 2019 Yhdysvaltain avoin tennisturnaus pelattiin 26. elokuuta – 8. syyskuuta 2019 Queensissä, New Yorkissa. Se oli kaikkiaan 139. Yhdysvaltain avoin tennisturnaus ja vuoden neljäs Grand Slam -turnaus.
Turnauksen kaksinpelin ottelukaaviot julkaistiin 22. elokuuta.
Miesten kaksinpeliturnauksen voitti Rafael Nadal, joka voitti loppuottelussa Daniil Medvedevin viidessä erässä. Naisten kaksinpeliturnauksen voitti kanadalainen Bianca Andreescu, joka päihitti loppuottelussa Serena Williamsin. Tämä oli Andreesculle ensimmäinen grand slam -mestaruus.
Luotan sydämen ääneen

Luotan sydämen ääneen on Paula Koivuniemen vuonna 1982 julkaistu studioalbumi. Albumi on myynyt kultalevyn oikeuttavan määrän.
Albumi oli Koivuniemen viimeinen Polydor Records -levymerkille tehty. Tämän jälkeen hän siirtyi tuottajansa Esa Niemisen ja Kim Kuusen perustaman Musicmakers-yhtiön merkille Tähtitorni.
Lähdetään

Lähdetään on Paula Koivuniemen vuonna 1983 julkaistu studioalbumi. Albumi on myynyt kultalevyn oikeuttavan määrän.
"Lähdetään" oli Paula Koivuniemen ensimmäinen Esa Niemisen ja Kim Kuusen perustaman Musicmakers-yhtiön merkille Tähtitorni tehty albumi.
Mangan

Mangan on Intian Sikkimissä sijaitseva kaupunki, joka toimii Pohjois-Sikkimin piirikunnan hallinnollisena keskuksena. Sieltä on noin 65 kilometrin matka osavaltion pääkaupunki Gangtokiin. Manganissa järjestetään vuosittain joulukuussa kolmipäiväinen musiikkifestivaali. Kaupunki sijaitsee noin 610 metriä merenpinnan yläpuolella.
Väestö.
Vuoden 2011 väestönlaskennan mukaan kaupungin väkiluku on 4 644. Enemmistön uskonto on hindulaisuus, jota tunnustaa lähes 45 prosenttia väestöstä, buddhalaisia on melkein 38 prosenttia, muslimeita 9,5 prosenttia ja kristittyjä 7 prosenttia. Lukutaitoisia on noin 83 prosenttia väestöstä.
Red Stage Entertainment

Red Stage Entertainment Oy on Tampereella sijaitseva suomalainen indie-videopeliyritys. Sen perustivat vuonna 2017 Marjaana Auranen, Sahin Cengiz ja Ulla Leppänen. 
Yritys on erikoistunut vahvaan tarinallisuuteen. Oman tuotannon lisäksi Red Stage on toteuttanut asiakasprojekteina pelejä myös mobiililaitteille (muun muassa "Raanaa – Shaman Girl" sekä "Noksun ja Nupin Puutarhassa"). Omana tuotantonaan yritys on kehittänyt "Skábma – Snowfall" -pelin, joka pohjaa saamelaiseen tarinaperinteeseen ja kulttuuriin.
Luettelo Sikkimin pääministereistä

Sikkimin pääministeri on Intian Sikkimin osavaltion ministereiden johtaja, jolla on toimeenpanovalta osavaltion asioissa. Pääministerin nimittää virkaansa osavaltion kuvernööri, jolle pääministeri vannoo virkavalan. Jos osavaltiohallitusta ei voida muodostaa, voimaan tulee presidentin hallinto eli tila, jossa keskushallinto ottaa vallan osavaltiosta. Tällöin osavaltiohallitus joko hajotetaan tai sen toiminta lakkautetaan uusiin vaaleihin saakka. Presidentin hallinto voi kestää enintään kuusi kuukautta ellei parlamentti päätä pidentää aikaa.
Skábma – Snowfall

Skábma – Snowfall on vuonna 2022 Windowsille julkaistu Red Stage Entertainmentin kehittämä seikkailupeli, joka pohjautuu saamelaiseen mytologiaan ja tarinaperinteeseen. Peli on ääninäytelty kokonaisuudessaan pohjoissaameksi, ja sitä on kutsuttu maailman ensimmäiseksi videopeliksi, joka julkaistaan saameksi. Pelin nimi "Skábma" on pohjoissaamea ja tarkoittaa suomeksi kaamosta. 
Tarina.
Pelin pääsankari, Áilu, löytää vanhan piilotetun noaidirummun ja tulee tahtomattaan vedettyä mukaan itseään isompien tapahtumien keskelle. Rumpu avaa kadotetun yhteyden luontoon ja henkieläimiin. Samaan aikaan alueella alkaa levitä mystinen sairaus, joka tartuttaa niin kasvit kuin ihmiset ja eläimetkin. Rummun ansiosta Áilu on nyt ainoa, jolla on keinot pelastaa kaikki ja pysäyttää taudin leviäminen.
Pelissä Áilu käyttää rumpua paljastaakseen muille ihmisille näkymättömän henkimaailman. Rummun avulla hän voi kommunikoida luonnon henkien sekä ihmisten ruumissielujen kanssa. Áilun matkan edetessä, hän saa avukseen eri henkieläimiä. Henkieläinten voimien avulla hän pystyy etenemään uusille alueille, selvittämään arvoituksia, vaikuttamaan ympäristössä leviävään sairauteen ja muokkaamaan sitä sekä taistelee sairauden korruptoimia vihollisia vastaan. 
Kehitys.
Pelin tarinassa on hyödynnetty erilaisia kertomuksia eri puolilta Saamenmaata. Tarinoista kerättiin osia sieltä täältä ja muodostettiin niistä uusi kokonainen tarina peliä varten. Pelin käsikirjoittaja Marjaana Auranen sai innoitusta myös sukulaisiltaan kuulemistaan kokemuksista. Yhteistyötä tehtiin muun muassa saamelaisten taiteilijoiden kanssa. Pelin musiikeista vastasi Mark Malyshev ja saamelainen muusikko ja joikaaja Hildá Länsman.
Vastaanotto.
"Skábma – Snowfall" keräsi paljon huomiota kansainvälisesti. Peliä on kutsuttu ”tärkeäksi askeleeksi alkuperäiskansojen itse-edustuksessa videopelien maailmassa”. Screen Rant kehui pelin tunnelmaa ja korosti, että saamelaiskulttuuri sopii pelin teemaan ja tarinaan niin hyvin, ettei kulttuuriin keskittyminen tunnu irralliselta tai selittelevältä.
Palkinnot.
Nordic Game Discovery Contest 2019 -tapahtumassa Skábman pilottiversio voitti People´s Choice Award -palkinnon. Skábma voitti vuoden 2023 Finnish Game Awardseissa The Best Creative Achievement -palkinnon sekä Nordic Game -gaalassa Best Art- ja Nordic Game of the Year -palkinnot.
Ilman minua

Ilman minua on Paula Koivuniemen vuonna 1986 julkaistu studioalbumi. Albumi on myynyt kultalevyn oikeuttavan määrän.
Kappaleet.
Kaikki kappaleet on sovittanut albumin tuottaja Esa Nieminen.
Elämästä

Elämästä on Paula Koivuniemen studioalbumi vuodelta 2018.
Heard It in a Past Life

Heard It In a Past Life on yhdysvaltalaisen laulaja-lauluntekijän Maggie Rogersin ensimmäinen globaalin levy-yhtiön kautta julkaistu albumi, joka julkaistiin 18. tammikuuta 2019 Capitol Recordsin alla toimivan Rogersin oman, Debay Sounds -levymerkin alla. Albumi nousi ensimmäisellä viikollaan Yhdysvaltojen Billboard 200 -albumilistan kakkossijalle.
Taustaa.
Albumin kokonaisuus sisältää sekä jo vuoden 2017 EP:llä ″Now That the Light Is Fading″ julkaistuja kuin myös uusia kappaleita. Rogers kertoi itse haastattelussa, että ”lyhyessä ajassa tapahtui niin paljon muutoksia niin nopeasti, etten aina tiennyt miten saisin kaiken uuden tuntumaan ″minulta″. Olin todella sekaisin hetken aikaa, myös peloissani.”
Singlet.
Albumi sisältää vuonna 2016 julkaistun hittisinglen ″Alaska″, sekä myös aiemmin julkaistun ″On + Off″ -singlen. Nämä kummatkin löytyvät Rogersin ″Now That the Light Is Fading″ -nimiseltä EP:ltä. Uusina singleinä julkaistiin kappaleet ″Fallingwater″, ″Give a Little″ ja ″Light On″ vuonna 2018 ja vielä albumin julkaisun jälkeen vuonna 2019 kappale ″Burning″. Singleistä ″Light On″ nousi Yhdysvalloissa Billboardin Adult Alternative Songs -listan ykköseksi, tehden siitä Rogersin uran ensimmäisen ykkössijan Billboard -listoilla.
Kriitikoiden arviot albumista.
″Heard It In a Past Life″ sai pääosin positiivisen vastaanoton kriitikoilta ympäri maailman. Esimerkiksi musiikkilehdet NME ja Rolling Stone antoivat albumille neljä tähteä viidestä. Kriitikoiden painotettu pistemäärä Metacriticissä on 71 pistettä mahdollisesta 100 pisteestä.
Anna mulle tähtitaivas

Anna mulle tähtitaivas on Katri Helenan albumi, joka julkaistiin vuonna 1992 artistin viiden vuoden levytystauon jälkeen. Albumi myi tuplaplatinalevyyn oikeuttavan määrän, enemmän kuin mikään muu Katri Helenan siihenastinen levytys. 
Albumin lisäksi myös singlenä julkaistu Jukka Kuoppamäen kirjoittama nimikappale oli suurmenestys. Vuoden 1995 lehtihaastattelussa Katri Helena hämmästeli, miten uran myydyin levy syntyi vasta 32 vuoden esiintymisten jälkeen. Jukka Kuoppamäki piti vuonna 1997 kappaletta "Anna mulle tähtitaivas" yhtenä uransa parhaista, eräänlaisena modernina rukouksena: ”Tekstejä tehdessä ei tiedä, miten vakavastikin niitä kuunnellaan, että joku elämän murjoma kiinnittää tekstin nuppineulalla korkkitauluunsa.” Myös Katri Helena sanoi vasta vähitellen ymmärtäneensä, miten vakava laulun sanoma pirteän kuoren alla on.
Albumilla on neljä muutakin Jukka Kuoppamäen sävellystä ja sanoitusta sekä kaksi Katri Helenan omaa sävellystä.
Haapajärven kihlakunta (1996)

Haapajärven kihlakunta muodostettiin vuoden 1996 kihlakuntauudistuksessa, ja se toimi vuoden 2007 loppuun. Kihlakunta sijaitsi Oulun läänissä. 
Kihlakuntaan kuuluivat:
Helsingin kihlakunta (1996)

Helsingin kihlakunta () muodostettiin vuoden 1996 kihlakuntauudistuksessa, ja se toimi vuoden 2007 loppuun. Kihlakuntaan kuului Helsingin kaupunki. Kihlakunta sijaitsi aluksi Uudenmaan läänissä ja vuoden 1997 lääniuudistuksen jälkeen Etelä-Suomen läänissä.
Vantaan kihlakunta (1996)

Vantaan kihlakunta () muodostettiin vuoden 1996 kihlakuntauudistuksessa, ja se toimi vuoden 2007 loppuun. Kihlakuntaan kuului Vantaan kaupunki. Kihlakunta sijaitsi aluksi Uudenmaan läänissä ja vuoden 1997 lääniuudistuksen jälkeen Etelä-Suomen läänissä.
Lohjan kihlakunta (1996)

Lohjan kihlakunta () muodostettiin vuoden 1996 kihlakuntauudistuksessa, ja se toimi vuoden 2007 loppuun. Kihlakuntaan kuuluivat Karjalohja, Lohja ja Sammatti sekä kuukauden verran ennen vuoden 1997 kuntaliitosta myös Lohjan kunta. Kihlakunta sijaitsi aluksi Uudenmaan läänissä ja vuoden 1997 lääniuudistuksen jälkeen Etelä-Suomen läänissä.
Närpiön kihlakunta (1996)

Närpiön kihlakunta () muodostettiin vuoden 1996 kihlakuntauudistuksessa, ja se toimi vuoden 2007 loppuun. Kihlakuntaan kuuluivat Kaskinen, Kristiinankaupunki ja Närpiö. Kihlakunta sijaitsi aluksi Vaasan läänissä ja vuoden 1997 lääniuudistuksen jälkeen Länsi-Suomen läänissä.
Pietarsaaren kihlakunta (1996)

Pietarsaaren kihlakunta () muodostettiin vuoden 1996 kihlakuntauudistuksessa, ja se toimi vuoden 2007 loppuun. Kihlakuntaan kuuluivat Kruunupyy, Luoto, Pedersören kunta, Pietarsaari ja Uusikaarlepyy. Kihlakunta sijaitsi aluksi Vaasan läänissä ja vuoden 1997 lääniuudistuksen jälkeen Länsi-Suomen läänissä.
Raaseporin kihlakunta (1996)

Raaseporin kihlakunta () muodostettiin vuoden 1996 kihlakuntauudistuksessa, ja se toimi vuoden 2007 loppuun. Kihlakuntaan kuuluivat Hanko, Inkoo, Karjaa, Pohja ja Tammisaari. Kihlakunta sijaitsi aluksi Uudenmaan läänissä ja vuoden 1997 lääniuudistuksen jälkeen Etelä-Suomen läänissä.
Aaro Davidila

Aaro Davidila (s. 12. maaliskuuta 2000 Rovaniemi) on suomalainen kolmiloikkaaja, joka edustaa Lapin Lukkoa. Hänen valmentajansa on Mikael Inkeroinen.
Sisäratojen Suomen-mestaruuskilpailuissa Davidila on saanut kultaa 2024 ja 2025, hopeaa 2022 sekä pronssia vuosina 2019, 2021 ja 2023. Kalevan kisoissa hän saavutti ensimmäisen mitalinsa ja mestaruutensa vuonna 2023. Hän sai pronssia Kalevan kisoissa 2024.
Davidila karsiutui loppukilpailusta alle 20-vuotiaiden EM-kilpailuissa 2019. Hän karsiutui loppukilpailusta myös Budapestin MM-kilpailuissa 2023 tuloksella 15,81 ja Rooman EM-kilpailuissa 2024 tuloksella 15,85.
Aikuisten maaottelussa hän kilpaili ensimmäisen kerran pohjoismaisessa hallimaaottelussa helmikuussa 2022. Hän voitti pohjoismaisen hallimaaottelun kolmiloikkakilpailun 2023. 
Davidilan ennätys on 19. heinäkuuta 2023 Lappeenrannassa hypätty 16,83 m. Sisäradoilla hän on hypännyt 16,22 m helmikuussa 2024.
Maltan ilmasto

Maltan ilmasto on välimerenilmasto johon meren läsnäolo vaikuttaa voimakkaasti. Kesäisin on kuumaa, aurinkoista ja kuivaa. Aurinko paistaa ympäri vuorokauden. Talvet ovat hyvin leutoja lukuun ottamatta joitakin kylmiä aaltoja Keski-Euroopasta ja aurinko paistaa 5–6 tuntia vuorokaudessa. Syksyt ovat pääsääntöisesti viileitä, mutta toisinaan Saharasta puhaltavat Sirocco-tuulet nostavat lämpötilan korkeisiin lukemiin. Maltalla sataa melko vähän, vain 568 millimetriä vuodessa. Sateisin kuukausi on joulukuu ja kuivin heinäkuu. Lämpimin kuukausi on elokuu ja kylmin tammikuu. Havaintokaudella 1961–1990 Maltan vuotuinen keskilämpötila oli 18,6 celsiusastetta.
Maltan kaikkien aikojen lämpöennätys 43,8 celsiusastetta mitattiin elokuussa 1999 ja kaikkien aikojen kylmin lämpötila 2,6 celsiusastetta helmikuulta 1999.
Ilmaston lämpeneminen on vuoteen 2003 mennessä nostanut Maltan keskilämpötilaa noin 0,71 asteella sadassa vuodessa, ja lämpenemisen on huomattu kiihtyneen vuoden 1970 jälkeen. Vuoteen 2030 mennessä Maltan keskilämpötilan ennustetaan nousevan 0.53–1.32 astetta. Erityisesti Maltan kesät ovat lämmenneet, ja lämpöaallot ovat yleistyneet. Vuotuiset ylimmät lämpötilat ovat viimeisen sadan vuoden aikana nousseet kolmella celsiusasteella. Sademäärään ilmastonmuutos ei näyttäisi vaikuttavan kovin merkittävästi, vaikkakin merenpinta Maltan rannikolla nousee tasaisesti.
Petrus

Petrus on miehen etunimi. Suomessa nimi Petrus on kesäkuuhun 2025 mennessä annettu noin 1 560 miehelle. Petrus on yksi muunnelma raamatusta peräisin olevasta etunimestä Pietari.
Nils Johansson

Nils Johansson voi tarkoittaa seuraavia henkilöitä:
Johnny Bent

John Peale ”Johnny” Bent (5. elokuuta 1908 Eagles Mere, Pennsylvania – 5. kesäkuuta 2004 Lake Forest, Illinois) oli yhdysvaltalainen jääkiekkoilija, joka pelasi hyökkääjänä ja puolustajana. Hän edusti Yhdysvaltain maajoukkuetta vuoden 1932 talviolympialaisissa Lake Placidissa ja voitti olympiahopeaa. Bent kuoli vuonna 2004 Lake Forestissa.
INRI

I.N.R.I. (lyhenne sanoista "Iesus Nazarenus, Rex Iudaeorum") ovat Jeesuksen ristissä olevan kirjoituksen alkukirjaimet sekä kristillinen symboli. Lyhenne tulee latinankielisestä tekstistä, joka on suomeksi käännettynä ”Jeesus Nasaretilainen, juutalaisten kuningas”. 
Alkuperä.
Kun Jeesus tuomittiin ristiinnaulittavaksi, juutalaiset papit väittivät hänen sanoneen itseään Jumalan Pojaksi. Pontius Pilatus kuitenkin kiisti pappien väitteet kutsumalla Jeesusta "juutalaisten kuninkaaksi". Jeesus ei kiistänyt Pilatuksen väitettä. Jeesuksen ristiinnaulitsemisen syyksi esitettiin, että hän oli juutalaisten kuningas.
Kaikissa evankeliumeissa mainitaan Jeesuksen ristiin kiinnitetty laatta, jossa häntä sanottiin kuninkaaksi. Tämän tekstin tarkka sanamuoto on kuitenkin eri evankeliumeissa hieman erilainen:
Johanneksen evankeliumissa mainitaan lisäksi, että teksti oli kirjoitettu hepreaksi, kreikaksi ja latinaksi.
Johanneksen evankeliumissa kerrotaan edelleen, että juutalaiset ylipapit eivät hyväksyneet Pilatuksen ristiin kirjoittamaa tekstiä vaan vaativat sitä muutettavaksi: siinä ei olisi pitänyt nimittää kuninkaaksi vaan todeta, että hän oli "sanonut" itseään juutalaisten kuninkaaksi. Pilatus ei kuitenkaan suostunut sitä muuttamaan vaan sanoi: "Minkä minä kirjoitin, sen minä kirjoitin.".
Käyttö kirkkotaiteessa.
Kristuksen ristiä esittävissä kuvissa ja maalauksissa esiintyy evankeliumien mukaisten tekstien sijasta usein vain Johanneksen mukaisen latinankielisen tekstin lyhenne I.N.R.I tai INRI. Ortodoksisissa kirkkotaiteessa käytetään vastaavaa kreikankielistä lyhennettä "I.N.B.I." ().
Potosinkilli

Potosinkilli ("Cyprinodon alvarezi") on hammaskillien (Cyprinodontidae) heimoon kuuluva kalalaji. Robert Rush Miller kuvasi lajin tieteelle vuonna 1976. Potosinkilli on hävinnyt luonnosta ja sitä tavataan vain vankeudessa.
Ulkonäkö ja koko.
Potosinkilli on tavallisesti noin 4,3 senttimetrin mittainen ja voi kasvaa jopa 5,9 senttimetrin mittaiseksi.
Levinneisyys ja elinympäristö.
Lajia tavattiin kotoperäisenä Nuevo Leonista, Meksikosta.
Kääpiörapunen

Kääpiörapunen ("Cambarellus diminutus") on Cambaridae-heimoon kuuluva rapulaji. Kääpiörapusta voidaan pitää akvaariossa, missä se tarvitsee 15–28 celsiusasteen lämpötilan, keskikovaa tai kovaa vettä, ja akvaarion koon tulisi olla vähintään 30 litraa. Kääpiörapusia kannattaa pienemmässä akvaariossa pitää yksinään tai pareittain reviirikiistojen välttämiseksi. Ne ovat kooltaan 2,5–3 senttimetrin mittaisia. Kääpiörapunen on helppohoitoinen ja jättää akvaariokasvit rauhaan.
Kanariansaarten luonnonsymbolit

Kanariansaarten luonnonsymbolit ovat eläimiä ja kasveja, jotka on valittu symboleiksi jokaiselle Kanariansaarien saarille omansa. Lisäksi kaikilla Kanariansaarilla on yhteinen eläin- ja kasvisymboli.
Kanariansaarien parlamentti antoi 30. huhtikuuta 1991 määräyksen jokaisen saaren symbolieläimestä ja symbolikasvista. Samalla määriteltiin mitkä ne ovat. Määräyksen allekirjoitti silloinen Kanariansaarien parlamentin hallituksen johtaja Lorenzo Olarte Cullen.
Samsung Internet

Samsung Internet on Samsungin kehittämä ja vuonna 2012 käyttöön ottama verkkoselain Android-laitteille. Se kehitettiin alun perin Samsung Galaxy -laitteille korvaamaan Androidin oman selaimen. Samsung Internet on Samsung Galaxy -laitteiden oletusselain, mutta se on saatavilla myös muillekin Android-laitteille Google Playn kautta.
Selain tuli saataville kaikille Android-laitteille vuonna 2017. Se on yksi harvoista mobiiliselaimista, joka tukee mainostenestolaajennuksia.
Vuonna 2023 selain on julkaistu ladattavaksi Microsoft Storesta myös Windows 10:lle (tai uudemmalle) PC-tietokoneille.
StatCounterin mukaan Samsung Internetin markkinaosuus mobiililaitteilla maailmanlaajuisesti oli 3,59 prosenttia huhtikuussa 2025.
Ludus magnus

Ludus magnus (lat., ”Suuri koulu”) oli suurin antiikin Rooman gladiaattorikouluista ja kasarmeista ("ludus gladiatorius"). Roomaan syntyi keisariajan alussa useita gladiaattorikouluja. Ludus magnus sijaitsi aivan Colosseumin vieressä, sen itäpuolella. Koulusta Colosseumiin johti tunneli, jota gladiaattorit käyttivät. 
Huomattava osa Ludus magnusta on kaivettu esiin, joten siitä tiedetään paljon. Se oli hyvin varustettu valmennuskeskus, johon kuului suuri harjoittelukenttä, katsomoita ja gladiaattoreiden asuntoja. Harjoittelukenttä oli soikio, jonka mitat olivat 62 x 45 metriä, joten se oli vähän pienempi kuin Colosseumin areena (80 x 54 m.). Pitkillä sivuilla harjoituksia katselivat tavalliset ihmiset, ja päädyissä oli ylimystön aitioita, joissa voitiin nähdä itse keisarikin. 
Kentän pohjoispuolella olivat kasarmit, joissa gladiaattorit asuivat. Neljätoista huonetta, mitoiltaan kukin 4 x 5 metriä on säilynyt suhteellisen hyvin. Jokaisessa asui luultavasti kaksi gladiaattoria. 
Rooman muut gladiaattorikoulut.
Roomassa oli neljä lähellä Colosseumia sijaitsevaa gladiaattorikoulua. Ludus magnus oli niistä suurin ja tärkein. Muita olivat Ludus Dacicus, Ludus Gallicus ja Ludus matutinus. Daakialaiset ja gallialaiset sotavangit sijoitettiin omiin kouluihinsa ainakin niiden alkuvaiheessa. Ludus matutinus tarkoittaa aamupäiväkoulua, ja siellä harjoiteltiin taistelemaan eläimiä vastaan Colosseumin matineaesityksiä varten, jotka edelsivät päätapahtumia. Se sijaitsi Colosseumin vieressä nykyisen Piazza del Colosseon varrella.